POSTUP POLICAJNÉHO ÚTVARU PRI PODÁVANÍ ŽIADOSTI O AZYL

**Autorka:** Michaela Kováčová

**Ročník:** 2. ročník magisterského štúdia

**Názov diplomovej práce:** Postup policajného útvaru pri podávaní žiadosti o azyl

**Názov diplomovej práce v angličtine:** The police procedure in the process of submission of the asylum application

**Vedúca práce:** JUDr. Miroslava Mittelmannová

**Katedra:** Katedra medzinárodného práva a práva Európskej únie

**Anotácia**

 Cieľom diplomovej práce je priblíženie začiatku azylového konania, ktoré sa uskutočňuje na policajnom útvare, podaním žiadosti o udelenie azylu. Policajti a policajtky majú dôležité postavenie v tomto procese a môžu výrazne ovplyvniť postavenie cudzinca ako i samotné azylové konanie. Práca sa zaoberá nielen prvotnými, ale i špecifickými úkonmi policajného útvaru, ako je napríklad nájdenie štátneho príslušníka tretej krajiny, predvedenie resp. dostavenie sa na policajný útvar, ustanovenie tlmočníka, spisovanie zápisnice o podaní vysvetlenia, preprava žiadateľa do záchytného tábora a i.. Práca sa zamieria aj na analýzu anonymizovaných zápisníc a rozhodnutí, ktoré boli spísané na policajných útvaroch a môže napomôcť lepšiemu porozumeniu priebehu azylového konania.

**Autorka:** Alesia Vargová

**Ročník:** 2. ročník bakalárskeho štúdia

**Názov bakalárskej práce:** Konanie o udelenie štátneho občianstva SR

**Názov bakalárskej práce v angličtine:** The procedure on granting of the Slovak citizenship

**Vedúca práce:** JUDr. Miroslava Mittelmannová

**Katedra:** Katedra medzinárodného práva a práva Európskej únie

**Anotácia:**

Bakalárska práca sa bude venovať záverečnej fáze integrácie cudzincov na Slovensku – konaniu o udelenie štátneho občianstva Slovenskej republiky. Vzhľadom na to, že súčasná mobilita ľudí je vyššia ako kedykoľvek predtým a naďalej prudko stúpa, čím sa stáva jednou z určujúcich globálnych otázok 21. storočia, je možné očakávať, že každý rok bude pribúdať aj počet žiadostí o udelenie štátneho občianstva SR v prípadoch cudzincov, ktorí dlhodobo na Slovensku pobývajú. Okrem samotného postupu v konaní o udelenie štátneho občianstva sa práca zameria aj na analýzu momentálnej migračnej situácie na Slovensku, a to z pohľadu jej prínosu, ale aj prípadného bremena pre väčšinovú spoločnosť, zadefinuje základné pojmy súvisiace s migráciou akými sú napr. emigrant, imigrant, migrant, utečenec, cudzinec, osoba bez štátnej príslušnosti/apolita, maloletý bez sprievodu, štátny príslušník tretej krajiny, azylant, osoba s poskytnutou doplnkovou ochranou, trvalý, prechodný a tolerovaný pobyt, vyhostenie, zaistenie pod.

V práci sa odzrkadlia aj praktické skúsenosti nadobudnuté v rámci praktickej časti Kliniky migračného práva získané pri poskytovaní priamej pomoci štátnemu príslušníkovi tretej krajiny pochádzajúceho z Afganistanu pri podávaní žiadosti o udelenie štátneho občianstva SR.

Informácie sa budú čerpať z dostupnej literatúry, medzinárodných dohovorov, európskej ako aj vnútroštátnej legislatívy, či judikatúry.